4 beseer in ongeluk in Pretoria | Netwerk24
11 Februarie 2019 22:59
’n Vrou en drie kinders is Maandagmiddag by die Daspoort-tonnel in die weste van Pretoria beseer toe hul Volkswagen Golf van agter deur ’n vragmotor getref is.Foto: Best Care
’n Vrou en drie kinders is Maandagmiddag in ’n ongeluk by die Daspoort-tonnel in die weste van Pretoria beseer toe hul Volkswagen Golf van agter deur ’n vragmotor getref is.
“Die vrou en een van die meisies het ernstige beserings opgedoen. Die ander twee meisies is lig beseer,” het Xander Loubser, woordvoerder van Best Care-ambulansdiens, aan Netwerk24 gesê.
Die ongeluk het omstreeks 16:30 plaasgevind. Volgens Loubser moes personeel van Tshwane se nood- en reddingsdienste lank spook om die vrou en dogter uit die opgefrommelde wrak te bevry. “Die Daspoort-tonnel is eers om 18:45 weer vir motoriste geopen.
Die twee meisies wat ligte beserings opgedoen het, is na die Tshwane-distrikshospitaal geneem.
Die vrou is na Kalafong-hospitaal geneem, terwyl die ander meisie met ’n helikopter na die Modderfontein-hospitaal geneem is. Hulle is op die toneel gestabiliseer, maar in ’n ernstige toestand met veelvuldige beserings,” het Loubser gesê.
’n Meisie is met ’n helikopter na die Modderfontein-hospitaal geneem ná ’n grusame ongeluk by die Daspoort-tonnel waarin ’n vragmotor van agter in ’n motor vasgery het.Foto: Best Care